LV Eiropas Savienības Oficiālais Vēstnesis C 195/10

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2016/C 195/08)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

POULET DU PERIGORD

ES Nr.: FR-PGI-0005-01374 – 24.9.2015.

ACVN ( ) AĢIN ( X )

1. Nosaukums vai nosaukumi

Poulet du Périgord

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.1. grupa. Svaiga gaļa (un subprodukti)

3.2. Apraksts par produktu, uz kuru attiecas 1. punktā minētais nosaukums

Poulet du Périgord ir lēnaudzīgo šķirņu kailkakla tipa vista (dzeltena vista) un/vai lēnaudzīgo šķirņu vista ar apspalvotu kaklu (balta vista).

Vistu audzēšana ilgst vismaz 81 dienu. Poulet du Périgord ir gaļīga vista ar labi attīstītu un elastīgu muskuļu masu, kas vienmērīgi pārklāj smalku skeletu. Tās āda ir plāna, vienmērīgi dzeltena vai balta, zemādas tauku slānis ir samērīgs. Pēc nobarojuma zemādas tauki vienmērīgi izlīdzinās, neveidojot uzkrājumus vēdera dobumā vai spārnu līmenī.

Gaļu pārdod liemeņos vai izcirtņos, svaigu vai sasaldētu. To iesaiņo plēvē, vakuumiepakojumā vai aizsargatmosfēras iepakojumā.

Poulet du Périgord liemeņu noformējuma veidi ir šādi:

— daļēji izķidāts (noplūkta un izķidāta vista, ar galvu, kājām un iekšām),

— gatavs cepšanai (noplūkta un izķidāta vista, bez galvas, ar vai bez kājām),

— métifet jeb daļēji sagatavots (noplūkta un izķidāta vista, ar vai bez kājām, ar galvu, kas ielikta zem spārna).

Liemeņu minimālais svars ir šāds: “gatavs cepšanai” – 1 kg, “daļēji izķidāts” – 1,3 kg.

Īpašā uzmanība tiek veltīta veselu liemeņu noformējuma kvalitātei, tai nevar būt nekādu trūkumu.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Visā mājputnu audzēšanas laikā, to barību veido tikai un vienīgi augi, minerālvielas un vitamīni.

Augu maisījumā obligāti ietilpst šādi augi:

— kukurūza, ar svārstīgu procentuālo daļu atkarībā no mājputna vecuma,

— vismaz vēl viens no šādiem labības augiem – kvieši, mieži, tritikāle, sorgo, auzas,

— proteīnaugi (lai līdzsvarotu barības devu).

Barības ziņā mājputnu audzēšanas periods ir sadalīts trijos posmos, kas atbilst mājputnu fizioloģiskajām vajadzībām, kurām tiek pielāgots attiecīgā labības auga īpatsvars barības devā.

— Sākumposms, no 1. līdz 28. dienai

Sākumposma barību veido (pēc svara) vismaz 50 % graudaugu maisījumā (graudaugi un graudaugu blakusprodukti). Graudaugu maisījumā obligāti iekļauj kukurūzu un vismaz vēl vienu labības augu (kviešus, miežus, tritikāli, auzas) vai sorgo.

Šajā graudaugu maisījumā kukurūzas īpatsvars (pēc svara) ir vismaz 25 % dzeltenai vistai un 15 % baltai vistai.

— Augšanas posms, no 29. līdz 52. dienai

Augšanas posma barību veido (pēc svara) vismaz 70 % graudaugu maisījumā (graudaugi un graudaugu blakusprodukti). Graudaugu maisījumā obligāti iekļauj kukurūzu un vismaz vēl vienu labības augu (kviešus, miežus, tritikāli, auzas) vai sorgo.

Šajā graudaugu maisījumā kukurūzas īpatsvars (pēc svara) ir vismaz 30 % dzeltenai vistai un 15 % baltai vistai.

— Nobarošanas beigu posms, no 53. dienas līdz pat mājputnu izņemšanas dienai no audzētavas vai vismaz līdz 81. dienai

Nobarošanas beigu posma barību veido (pēc svara) vismaz 80 % graudaugu maisījumā (graudaugi un graudaugu blakusprodukti). Graudaugu maisījumā obligāti iekļauj kukurūzu un vismaz vēl vienu labības augu (kviešus, miežus, tritikāli, auzas) vai sorgo.

Šajā graudaugu maisījumā kukurūzas īpatsvars (pēc svara) ir vismaz 30 % dzeltenai vistai un 15 % baltai vistai.

Barības papildināšana ar māliem (bentonītu) ir sistemātiska katra barības produkta veida gadījumā. Mālu daudzums mājputnu barībā ir vismaz 2 kg/t.

3.4. Īpaši ražošanas posmi, kas jāveic noteiktajā ģeogrāfiskajā apgabalā

Vistas Poulet du Périgord tiek izaudzētas un nokautas noteiktajā ģeogrāfiskajā apgabalā.

Perigoras kautuves ir attīstījušas un saglabājušas īpašas prasmes kautķermeņu atlasīšanā, kas palīdz vairot produkta labo slavu un nodrošina produkta noformējuma galīgo kvalitāti.

Kautķermeņu applaucēšana, noplūkšana, ķidāšana, iesiešana audekla apvalkā un susināšana tiek veikta ļoti rūpīgi, jo veselus pārdod tikai tādus liemeņus, kuriem nav nekādu defektu. Šā iemesla dēļ pirms kautķermeņa iesiešanas audekla apvalkā un susināšanas tiek veiktas divas atlases.

Métifet jeb daļēji sagatavotu liemeņu gadījumā atdalīšana no ķidām un noformēšana tiek veikta ar rokām.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Liemeņu sadali un iesaiņošanu veic mājputnu kautuvē. Tas nodrošina nepieciešamo darbību saskaņotu norisi un novērš gaļas kvalitātes pazemināšanos, ko var izraisīt saskare ar gaisu. Ņemot vērā to, ka gan svaigai, gan saldētai gaļai jābūt noformētai bez trūkumiem, manipulācijas jāsamazina līdz minimumam, vēl jo vairāk tāpēc, ka vistas Poulet du Périgord āda ir plāna. Ātrsaldēšana jāveic ne vēlāk kā 24 stundu laikā pēc nokaušanas. Šo dažādu prasību izpildei ir vajadzīga drīza iepakošana, un tās veikšana tieši ģeogrāfiskajā apgabalā palīdz garantēt noformējuma kritēriju ievērošanu.

3.6. Ar reģistrēto nosaukumu apzīmētā produkta marķēšanas īpašie noteikumi

Marķējumā norādīts nosaukums – IGP “Poulet du Périgord”.

Uz etiķetēm un pārdošanas dokumentos ir obligāti jābūt kopīgam logotipam:

4. Precīza ģeogrāfiskā apgabala definīcija

Ģeogrāfisko apgabalu veido turpmāk norādīto departamentu teritorija:

— Charente, kurā ietilpst šādu kantonu teritorija: Aubeterre-sur-Dronne, Chalais, Montbron, Montemboeuf, Montmoreau-Saint-Cybard, Villebois-Lavalette,

— Charente-Maritime, kurā ietilpst Montguyon kantona teritorija,

— Corrèze, kurā ietilpst šādu kantonu teritorija: Argentat, Ayen, Beaulieu-sur-Dordogne, Beynat, Brive-la-Gaillarde-Centre, Brive-la-Gaillarde-Nord-Est, Brive-la-Gaillarde-Nord-Est, Brive-la-Gaillarde-Sud-Est, Brive-la-Gaillarde-Sud-Ouest, Corrèze, Donzenac, Égletons, Juillac, Larche, Lubersac, Malemort-sur-Corrèze, Meyssac, Seilhac, Treignac, Tulle-Campagne-Nord, Tulle-Campagne-Sud, Tulle-Urbain-Nord, Tulle-Urbain-Sud, Uzerche, Vigeois,

— Dordogne,

— Gironde, kurā ietilpst šādu kantonu teritorija: Castillon-la-Bataille, Coutras, Lussac, Pujols, Sainte-Foy-la-Grande,

— Haute-Vienne, kurā ietilpst šādu kantonu teritorija: Aixe-sur-Vienne, Ambazac, Châlus, Châteauneuf-la-Forêt, Eymoutiers, Laurière, Limoges-Beaupuy, Limoges-Isle, Limoges-Landouge, Limoges-Couzeix, Limoges-Cité, Limoges-Le Palais, Limoges-Condat, Limoges-Panazol, Limoges-Corgnac, Limoges-Puy-las-Rodas, Limoges-Grand-Treuil, Limoges-Vigenal, Limoges-Émailleurs, Limoges-Carnot, Limoges-Centre, Limoges-La Bastide, Nexon, Nieul, Oradour-sur-Vayres, Pierre-Buffière, Rochechouart, Saint-Germain-les-Belles, Saint-Junien-Est, Saint-Junien-Ouest, Saint-Laurent-sur-Gorre, Saint-Léonard-de-Noblat, Saint-Mathieu, Saint-Yrieix-la-Perche,

— Lot, kurā ietilpst šādu kantonu teritorija: Bretenoux, Cahors-Nord-Est, Cahors-Nord-Ouest, Cahors-Sud, Cajarc, Castelnau-Montratier, Catus, Cazals, Gourdon, Gramat, Labastide-Murat, Lacapelle-Marival, Lalbenque, Lauzès, Limogne-en-Quercy, Livernon, Luzech, Martel, Montcuq, Payrac, Puy-l’Évêque, Saint-Céré, Saint-Germain-du-Bel-Air, Saint-Géry, Salviac, Souillac, Vayrac,

— Lot-et-Garonne, kurā ietilpst šādu kantonu teritorija: Cancon, Castelmoron-sur-Lot, Castillonnès, Duras, Fumel, Lauzun, Marmande-Est, Marmande-Ouest, Monclar, Monflanquin, Sainte-Livrade-sur-Lot, Seyches, Tonneins, Tournon-d’Agenais, Villeneuve-sur-Lot-Sud, Villeréal, Le Mas-d’Agenais.

5. Saikne ar ģeogrāfisko apgabalu

Ģeogrāfiskā apgabala specifika

Ģeogrāfiskais apgabals aptver Francijas dienvidrietumu teritorijas ceturto daļu, un tā centrs atrodas Dordoņas (Dordogne) departamentā.

Šādi noteikts Perigoras reģions ir plaša kalnāja teritorija, kura nelielā slīpumā vērsta pret ziemeļaustrumiem un dienvidrietumiem. Daudzas ūdensteces, kuras plūdušas cauri šā apgabala ļoti atšķirīgas izturības iežiem, ir radījušas virkni mazu dažādos virzienos orientēto un dažādu formu veidoto ieleju tīklu, kas ir kļuvis par vienu no galvenajiem un noteicošajiem Perigoras reljefa elementiem. Tikai ar aluviālajiem sanesumiem bagātās ielejas ir piemērotas labības audzēšanai. Bieži sastopamas slīpas un mežainas nogāzes, kas ir vairāk piemērotas lopkopībai.

Ģeoloģiskā sarežģītība ir veicinājusi to, ka reģionā atrodas daudzas derīgo izrakteņu (dzelzs, zelta, kaļķakmens, kaolīna) atradnes. Vairākas atradnes tiek ekspluatētas, lai ražotu bentonīta un montmorilonīta tipa kāršamās zemes ar specifiskām īpašībām.

Kopumā ņemot, ģeogrāfiskajā apgabalā valda mērens klimats ar okeāna klimata pazīmēm, proti, apgabals ir pakļauts Atlantijas okeāna ziemeļu daļas klimatiskajai sistēmai, bet to būtiski ietekmē arī kontinentāls un Vidusjūras klimats.

Visā ģeogrāfiskajā apgabalā ir ļoti izplatīta kukurūzas audzēšana. Daudzviet audzē labības augus, galvenokārt mīkstos kviešus un tritikāli.

Cilvēkfaktoru ziņā Perigoras putnkopības būtiska attīstība ir sākusies 14. gadsimtā.

Un tikai 19. gadsimta laikā Perigora kļūst par reģionu, kuru putnkopības ziņā var saukt lielu ražošanas reģionu, un tomēr tajā tiek saglabāta arī tradicionāla putnkopība, kāda ir raksturīga ģimenes saimniecībām.

1953. gadā tika izveidota pirmā Perigoras putnkopju arodbiedrība Syndicat de défense du Poulet Fermier du Périgord. Arodbiedrības tālaika tehniskajā regulējumā ir noteikts, ka vistas jāaudzē “saskaņā ar Perigoras saimniecībās izmantojamo metodi”.

Vēl šodien vistu Poulet du Périgord audzēšanas nosacījumi ir tikpat ekstensīvi kā tolaik. Mājputni ir izaudzēti zem klajas debess, no izturīgiem, lēnaudzīgiem priekštečiem.

Neatkarīgi no mājputnu vecuma to barības devā ietilpst vismaz divu labības augu maisījums, proti, obligāti kukurūza un vismaz viens no tādiem labības augiem kā kvieši, mieži, tritikāle, sorgo vai auzas. Katru dienu Perigoras putnkopis uz mājputnu mītnes pakaišiem izkaisa dažas saujas veselu labības graudu.

Šī barības deva tiek papildināta ar bentonītu (māliem), kas Perigorā ir labi zināms kā mājputnu gremošanu veicinošs līdzeklis un ko iegūst apgabala derīgo izrakteņu atradnēs.

Produkta specifika

Poulet du Périgord ir vista ar vienkrāsainu ādu, caur kuru var saskatīt labi attīstītu un elastīgu muskuļu masu, kas vienmērīgi pārklāj mājputna skeletu. Pēc samērīga nobarojuma tauki vienmērīgi izlīdzinās zem ādas un muskuļos (intersticiāli tauki), neveidojot uzkrājumus putna vēdera dobumā vai spārnu līmenī.

Īpašā uzmanība tiek veltīta veselu liemeņu noformējuma kvalitātei, tai nevar būt nekādi trūkumi.

Šāds specifiskums piešķir produktam Poulet du Périgord stabilu reputāciju.

Saikne

Produkta Poulet du Périgord saikne ar tā izcelsmes vietu balstīta uz tā kvalitāti un reputāciju.

Ģeogrāfiskais apgabals, ņemot vērā tam raksturīgu maigu klimatu un zemu līdz vidējam augstumu virs jūras līmeņa, ir piemērots mājputnu audzēšanai.

Ar aluviālajiem sanesumiem bagātās ielejas tiek izmantotas graudaugu kultūru audzēšanai, savukārt nogāzes, kuras bieži vien ir slīpas un mežainas, tiek izmantotas kā āra platības vistu ganīšanai.

Graudaugu iekļaušana mājputnu barības devā ir saistīta ar to, ka no seniem laikiem Perigoras lauku saimniecības regulāri un apzinīgi ir izmantojušas šos augus savā augsekas sistēmā. Turklāt tādā veidā tiek nodrošināts īpašs un ļoti labi sabalansēts uzturvielu profils, kas ir labvēlīgs vistu audzēšanai.

No lietotajiem graudaugiem kukurūza ir noteicošais kultūraugs; apgabalā to audzē visvairāk. Tas, ka kukurūzas graudam nav apvalka, nozīmē, ka mājputni to var vieglāk sagremot, un līdz ar to barības vielas labāk uzsūcas. Kukurūza, kurai ir augsts taukvielu un cietes saturs, nodrošina barību ar īpaši augstu enerģētisko vērtību, kas ir ieteicama, lai vistas būtu gaļīgas vai pat apaļīgas.

Sistemātiskā barības papildināšana ar māliem (bentonītu) mājputniem nodrošina ļoti labu veselību un labvēlīgāku vidi putnu mītnēs. Tā tiek veicināta līdzsvarotāka un regulārāka mājputnu augšana. Šī Perigoras putnkopju izvēle ir ļoti svarīga, un tā ir saistīta ar lēnaudzīgo šķirņu vistas Poulet du Périgord muskuļu masas attīstību un nobarojumu.

Tas, ka jebkurai barībai tiek pievienots bentonīts, nodrošina labāku barības vielu uzsūkšanos visā mājputnu dzīves laikā. Savukārt labāka barības vielu uzsūkšanās veicina audu, konkrēti, muskuļu labāku attīstību, kā arī tauku izlīdzināšanos. Tāpēc liemeņos ir mazāk tauku uzkrājumu vēdera dobuma līmenī, kā arī mazāk zemādas tauku. Āda izskatās plānāka, tās krāsa ir vienmērīga visā liemenī, un caur to var saskatīt muskuļu masu.

Šī prakse ir saistīta ar citu tradicionālo paņēmienu, kad putnkopji katru dienu uz mājputnu mītnes pakaišiem izkaisa dažas saujas veselu labības graudu. Agrākos laikos lauku saimniecību sievietes ar šādu žestu savāca ap sevi visas vistiņas, tādējādi stimulējot cāļu knābāšanas instinktu un veicinot mājputnu kustību ganību platībās. Šādi veicināta aktīvāka kustība palīdz putniem labāk attīstīt muskulatūru un taukiem labāk izlīdzināties muskuļu līmenī.

Turklāt jau agrīnā vecumā tas stimulē barības vada darbību un barības vielām palīdz labāk uzsūkties, tādējādi attīstot muskuļu masu.

Mazie cāļi tiek stimulēti bez pārtraukuma knābāt pakaišus, tādā veidā tiek nodrošināta gaisa cirkulācija un pakaiši ilgāku laiku paliek sausi, ņemot vērā šo vistu audzēšanas ilgumu.

Visbeidzot, tas, ka mājputnu mītnēs ir ļoti tīra vide, palīdz vistām saglabāt labu apspalvojumu. Vēlāk tas nodrošina vieglāku noplūkšanu, un rezultātā veselu liemeņu noformējumā tiek panākta nevainojama kvalitāte.

Mājputnu audzēšana zem klajas debess, izmantojot bieži vien slīpas un mežainas ganību platības, arī ietekmē Poulet du Périgord specifiskumu, proti: mājputniem attīstās stiprāks skelets, kas ļauj attīstīt lielāku muskuļu masu (fileja un stilbiņi), nevis zemādas taukus.

1929. gadā visus šos faktus apliecināja kāda slavena šī reģiona pavāre, saukta la Mazille, savā vietējo ēdienu recepšu grāmatā: “Viens no galvenajiem iemesliem, kāpēc Perigoras vistām ir izcila gaļa, ir tas, ka šīs vistas tiek ēdinātas un nobarotas ar kukurūzu”.

Turklāt Poulet du Périgord reputācija tika apliecināta jau 19. gadsimtā, pateicoties konkursiem, kuri vispirms rīkoti Dordoņā (1862. gadā), pēc tam kaimiņos esošajos departamentos (Limoges 1862. gadā, Agen 1863. gadā, Niort 1866. gadā) un kuros Perigoras putnkopji bija galvenie uzvarētāji.

Vēl nesenāk, proti, pēdējo desmit gadu gaitā uzvaras vispārējā lauksaimniecības konkursā (Vispārējā lauksaimniecības izstādē Parīzē) apstiprina to, ka produkts Poulet du Périgord (veseli liemeņi un izcirtņi) augstu kotējas valsts līmenī.

— Vesels liemenis: zelta medaļa (2005.–2010. g.), sudraba medaļa (2004. g., 2005.–2010. g.), bronzas medaļa (2006. g.).

— Vistas fileja: zelta medaļa (2010. g.), bronzas medaļa (2005.–2006. g.).

— Vistas stilbiņš: zelta medaļa (2003.–2007. g.), sudraba medaļa (2009. g.), bronzas medaļa (2004.–2010. g.).

Atsauce uz specifikācijas publikāciju

(šīs regulas 6. panta 1. punkta otrā daļa)

https://info.agriculture.gouv.fr/gedei/site/bo-agri/document_administratif-7f021529-d866-4d12-9860-ec61a860a6b0

(1) OV L 343, 14.12.2012., 1. lpp.